Ivo Andritx

Ivo Andritx (alfabeto zirilikoz: Иво Андрић; Dolac, Bosnia, Austria-Hungariako Inperioa, 1892ko urriaren 9a - Belgrad, Jugoslavia, 1975ko martxoaren 13a) serbokroazieraz idatzi zuen idazlea izan zen. 1961ean Literaturako Nobel Saria eman zioten.

 Bizitza 
Ivo Andritx 1892ko urriaren 9an jaio zen Dolac herrixkan, Travniketik hurbil, garai hartan Austria-Hungariako Inperioaren agindupean zegoen Bosnia herrialdean. Gurasoak, kroaziar katolikoak, Sarajevon bizi ziren, baino Ivo Dolacen sortu zen, ama ahaide batzuk bisitatzera joana zelako. Bi urte geroago aita hil zen. Amak, umea mantentzeko modurik ez zuenez, Vixegraden utzi behar izan zuen, osaba-izeba batzuen etxean. Hiri horretan igaro zuen Andritxek haurtzaroa. Zenbait urte geroago bertako Mehmed Paxa Sokolovitx zubia Zubi bat Drinaren gainean eleberriko protagonista bilakatu zuen.

Bigarren hezkuntza Sarajevon egin zuen. 1912tik aurrera Zagreb, Viena eta Krakoviako unibertsitateetan Humanitate ikasketak egin zituen. Lehen Mundu Gerra hasi zelarik atxilotua izan zen, Austriaren aurkako erakunde klandestino bateko kidea izateagatik, eta hiru urtez preso egon zen. Gerra amaituta Zagrebeko unibertsitatera itzuli zen, baina diru premiak lanean hastera behartu zuen. Sortu berria zen Serbiar, Kroaziar eta Esloveniarren Erresumako (geroago Jugoslaviako Erresuma) Erlijio eta Kanpo Arazoetako Ministerioetan aritu zen. 1920 eta 1941 artean Vaticano, Bucarest, Trieste, Graz, Madril, Brusela, Geneva eta Berlinen diplomazialari lanak egin zituenEncyclopedia.com: Ivo AndrićNobelprize.org: Ivo Andrić.

1941ean, Alemaniak Jugoslavia inbaditu zuenean, Berlindik Belgradora itzuli zen. Hiri horretan igaro zuen Bigarren Mundu Gerra eta orduan idatzi zituen bere hiru eleberririk ospetsuenak: Travnička hronika (Travnikeko kronika) eta Zubi bat Drinaren gainean. 1945ean argitaratu zirenean sekulako arrakasta izan zuten lan hauekIvo Andritx. Zubi bat Drinaren gainean. Hitzaurrea, Karlos Zabalak egina. Alberdania, Elkar..

Gerraren ondoko urteetan Jugoslaviako Idazleen Elkarteko presidentea izan zen eta 1949an Jugoslaviako parlamentu federalean sartu zen. 1958an Militza Babitx jantzi diseinatzailearekin ezkondu zen. 1961ean Literaturako Nobel Saria eman zioten, eta jasotako dirua Bosnia-Herzegovinako liburutegiak hobetzeko erabili zuen. Handik aurrera eta, batez ere, 1968an emaztea hil zitzaionetik, jarduera publikoa asko gutxitu zuen. 1975ko martxoaren 13an Belgradon hil zen.

 Lanak 

 Ex Ponto (1918)
 Nemiri (1920)
 Put Alije Đerzeleza (1920). Alija Djerlezen bidaia.
 Zubi bat Drinaren gainean (Na Drini ćuprija, 1945)
 Gospođica (1945). Andereñoa.
 Travnička hronika (1945). Travnikeko kronika.
 Priča o vezirovom slonu (1948). Bisirraren elefantea.
 Prokleta avlija (1954). Leku madarikatua.
 Omer-paša Latas (1977)

 Euskaratuak 

 Zubi bat Drinaren gainean (Na Drini ćuprija) Elkar, 2010. Itzultzailea: Karlos Zabala.Berria.info: Zubiaren begien aurrean. Bixente Serrano Izkoren kritika

 Erreferentziak 

 Kanpo estekak 
  Euskarari ekarriak: Ivo Andritx
  Alberdania.net: Andritx, Ivo
  Argia.com: Desklasifikazioak III: Ivo Andritx

Kategoria:Jugoslaviako idazleak
Kategoria:Serbiako idazleak
Kategoria:Literaturako Nobel Saridunak
Kategoria:Hargin beltzak